Žilina 30. novembra (TASR) - Krajské riaditeľstvo (KR) PZ v Žiline upozorňuje vodičov, že cesta I/18 v úseku Strážov - Žilinská Lehota bude z dôvodu zemných prác pri výstavbe diaľnice v sobotu 2. decembra a v nedeľu 3. decembra 2006 od 6. do 18. hodiny úplne uzatvorená.
Tranzitná doprava z Bratislavy (cesta I/61) a Makova (cesta I/18) bude v Bytči odklonená na cestu II/507 cez Považský Chlmec do Žiliny. V opačnom smere z Prievidze (cesta I/64), Popradu (cesta I/18) a z Čadce (cesta I/11) bude doprava presmerovaná na cestu II/507 cez Považský Chlmec na Bytču. Pre regionálnu dopravu bude vyznačená aj obchádzková trasa po ceste III/5181 Bitarová - Hôrky. Táto trasa je vhodná iba pre osobnú dopravu.
Prejazd uzatvoreným úsekom povolia len vozidlám rýchlej zdravotníckej pomoci, hasičského a záchranárskeho zboru, organizácií zabezpečujúcich údržbu komunikácií a vozidlám zhotoviteľa stavby. Polícia žiada vodičov o rešpektovanie dočasného dopravného značenia.
TASR informoval hovorca KR PZ v Žiline Igor Mahút.